C 224/114
FI
Euroopan unionin virallinen lehti
8.6.2022
Torstai 25. marraskuuta 2021
6. kehottaa Kamerunin viranomaisia lopettamaan ihmisten tuomitsemisen sotilastuomioistuimissa ennalta määrätyin tuloksin ja kuolemanrangaistuksen määräämisen, sillä se on ihmisoikeuksia koskevan kansainvälisen oikeuden vastaista; muistuttaa, että kuolemanrangaistusta ei ole käytetty Kamerunissa vuoden 1997 jälkeen, mikä on virstanpylväs maan tiellä kohti täydellistä kuolemanrangaistuksen poistamista; muistuttaa, että EU vastustaa kuolemanrangaistusta kaikissa tapauksissa ja poikkeuksetta; kehottaa Kamerunin hallitusta varmistamaan, että se poistetaan; kehottaa Kamerunia ratifioimaan kansalaisoikeuksia ja poliittisia oikeuksia koskevaan kansainväliseen yleissopimukseen liitetyn toisen valinnaisen pöytäkirjan kuolemanrangaistuksen poistamisesta; kehottaa tuomioistuimia pidättymään tällaisten tuomioiden antamisesta ja vahvistamaan, etteivät ne pyri langettamaan kuolemanrangaistusta; 7. pitää valitettavana erityisesti lapsiin kohdistuvaa väkivaltaa ja on erityisen huolissaan kriisin vaikutuksista lapsiin; kehottaa konfliktin molempia osapuolia lopettamaan tarkoituksellisesti siviileihin kohdistetut iskut ja vaatii separatisteja lopettamaan välittömästi kouluihin kohdistuvat hyökkäykset ja lakkauttamaan välittömästi pakkokeinoin määrätyt kouluboikotit, jotta kaikki oppilaat ja opettajat voivat palata turvallisesti kouluun; 8. kehottaa Kamerunin viranomaisia suojelemaan kaikkia naisia maassa, erityisesti konfliktialueilla, ja edistämään sukupuolten tasa-arvoa ja naisten voimaannuttamista lisäämällä naisten ja naisten oikeuksia ajavien järjestöjen osallistumista julkiseen ja poliittiseen elämään; kehottaa kehittämään EU:n toimia, joilla vahvistetaan eri naisryhmien oikeuksia, keskittyen erityisesti nuoriin, muuttajiin, hiv-tartunnan saaneisiin naisiin, hlbtiq-henkilöihin ja vammaisiin henkilöihin; 9. katsoo, että hallinnon hajauttamisprosessi, jota pidetään taloudellisen, sosiaalisen ja poliittisen hallinnon järjestelmänä, on keskeinen väline, jolla voidaan vastata moninaisiin kehityshaasteisiin, erityisesti lisäämällä paikallispo­ liitikkojen ja paikallishallinnon vastuuvelvollisuutta aktiivisia kansalaisia kohtaan; pitää myönteisenä EU:n tukea tälle prosessille; 10. tuomitsee liiallisen voimankäytön ja vallan väärinkäytön poliittisia vastustajia ja rauhanomaisia mielenosoittajia vastaan; pitää valitettavana ulkonaliikkumiskiellon tai julkisten kokousten kieltämisen kaltaisten sulkutoimien käyttöä covid-19-pandemian varjolla sananvapauden, lehdistönvapauden ja rauhanomaisen kokoontumisoikeuden rajoittamiseen; ilmaisee huolensa sananvapauden ja lehdistönvapauden tilasta Kamerunissa; pitää valitettavana toimittajien ja oppositio­ poliitikkojen mielivaltaisia pidätyksiä ja häirintää sekä poliittisten toisinajattelijoiden vaientamista; kehottaa Kamerunin viranomaisia vapauttamaan välittömästi ja ehdoitta poliittiset vastustajat, mielenosoittajat ja kaikki muut kansalaiset, jotka on pidätetty mielivaltaisesti ja vangittu yksinomaan poliittisia tarkoituksia varten; tuomitsee perusvapauksien loukkaukset; 11. kehottaa sosiaalisen median alustoja tekemään yhteistyötä hallituksen, opposition ja kansalaisyhteiskunnan kanssa sen varmistamiseksi, että niiden sivustot todennetaan ja että rajoitetaan provosoivaa sisältöä, vihapuhetta ja väärää tietoa, jotka heikentävät entisestään yhteisöjen välisiä suhteita; 12. pitää valitettavana, että yli 40 000 ihmiseltä evättiin elintarvikeapu North Westin ja South Westin maakunnissa turvattomuuden ja tiesulkujen vuoksi; pitää valitettavana viimeaikaisia hyökkäyksiä terveysasemille ja terveydenhuollon työntekijöitä vastaan sekä humanitaarisen toiminnan kieltämistä sulkutoimien yhteydessä; tuomitsee humanitaarisen avun toimitusten estämisen ja humanitaarisiin työntekijöihin kohdistetut hyökkäykset, mukaan lukien sieppaukset, häirintä ja murhat Kamerunin North Westin ja South Westin maakunnissa; tuomitsee myös riippumattomien tarkkailijoiden ja ihmisoikeuksien puolustajien, erityisesti naisten oikeuksien puolustajien, lisääntyvän pelottelun, sillä heidän työnsä on tärkeämpää kuin koskaan kaikkien konfliktin osapuolten tekemien vakavien ihmisoikeusloukkausten vuoksi; vaatii, että kaikki konfliktin osapuolet sallivat välittömästi humanitaarisen avun esteettömän perillepääsyn; kehottaa Kamerunin hallitusta varmistamaan, että humanitaarinen apu päätyy kriisialueille; 13. kehottaa YK:ta ja EU:ta jatkamaan humanitaarisen tilanteen seurantaa ja tarpeiden arviointia; kehottaa kansainvälistä yhteisöä, myös EU:ta ja sen jäsenvaltioita, antamaan kiireellistä humanitaarista tukea, jotta voidaan toteuttaa tehokkaita toimia ja täyttää väestön kiireelliset tarpeet; katsoo, että YK:n ihmisoikeusneuvoston tiedonkeruuvaltuuskunta Kameruniin olisi asianmukainen taho määrittämään, missä määrin ihmisoikeuksia koskevaa kansainvälistä oikeutta ja kansainvälistä humanitaarista oikeutta on rikottu ja ketkä ovat syyllistyneet siihen; 14. tuomitsee Boko Haramin terroriteot Kamerunissa; antaa tunnustusta Kamerunin viranomaisten pyrkimyksille torjua kyseinen ryhmä; kehottaa kansainvälistä yhteisöä tukemaan kaikkia toimia aseistetun islamistiryhmän torjumiseksi; korostaa, että terrorismia voidaan torjua tehokkaasti vain, jos puutumme eriarvoisuuteen liittyviin syihin ja erityisongelmiin; 15. kehottaa puhemiestä välittämään tämän päätöslauselman komissiolle, neuvostolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle, Yhdistyneiden kansakuntien pääsihteerille, Kamerunin hallitukselle ja parlamentille sekä AKT:n ja EU:n yhteisen parlamentaarisen edustajakokouksen yhteispuheenjohtajille.